PATVIRTINTA

Šiaulių rajono savivaldybės tarybos

2019 m. kovo 26 d. d. sprendimu Nr. T-62

**ŠIAULIŲ R. RAUDĖNŲ MOKYKLOS-DAUGIAFUNKCIO CENTRO**

**2018 METŲ VEIKLOS ATASKAITA**

2019 m. vasario 28 d. Nr. 1

Raudėnai

**1. Įstaigos pristatymas.**

1.1.Šiaulių r. Raudėnų mokykla-daugiafunkcis centras (toliau – mokykla).

Adresas – Tryškių g. 4, 81322 Raudėnai, Šiaulių rajonas.

Telefonai – (8 41) 376 635, 8 620 91162.

Elektroninis paštas – raudpm@gmail.com

Interneto svetainės adresas – [www.raudenai.siauliai.lm.lt](http://www.raudenai.siauliai.lm.lt/)

1.2. Įstaigos vadovas – Zita Bezarienė, direktorė, vadybos ekspertė.

1.3 Mokinių / ugdytinių skaičius:

1.3.1. skaičiaus pokytis per pastaruosius 3 metus (fiksuojant kasmet rugsėjo ir sausio 1 d. duomenimis):

|  |  |  |  |  |
| --- | --- | --- | --- | --- |
| Mokslo metai | Mokinių skaičius rugsėjo 1 d. | Mokinių skaičius sausio 1 d. | Komplektų skaičius | Mokinių skaičiaus pokytis |
| 2016–2017 m. m. | 62 | 62 | 8 | –7 |
| 2017–2018 m. m. | 65 | 64 | 8 | +3 |
| 2018–2019 m. m. | 68 | 72 | 7 | +3 |

Per keletą pastarųjų metų mokinių skaičius šiek tiek padidėjo. Daugėja ikimokyklinio amžiaus vaikų, kurie mokykloje lanko ikimokyklinio ugdymo grupę. Nuo 2018-09-01 į mokyklą atėjo mokytis 7 mokiniai iš reorganizuotos Dirvonėnų mokyklos. Dėl mažo mokinių skaičiaus nuo 2018-09-01 nebeformuotos 9–10 klasės, todėl sumažėjo komplektų skaičius. 2 / 3, 5 / 6, 7 / 8 klasės ugdomos jungtinėse klasėse.

1.3.2. Preliminarus mokinių / ugdytinių skaičius per artimiausius 3 metus (rugsėjo 1 d. duomenimis):

|  |  |  |
| --- | --- | --- |
| Mokslo metai | Mokinių skaičius rugsėjo 1 d. | Komplektų skaičius |
| 2019–2020 m. m. | 79 | 7 |
| 2020–2021 m. m. | 78 | 7 |
| 2021–2022 m. m. | 69 | 7 |

Jei nuo 2019-09-01 būtų formuojama 9 klasė, kurioje mokytųsi 9 mokiniai (iš jų 4 turi didelių ir vidutinių specialiųjų ugdymosi poreikių, o 2 gyvena už 9 km. nuo mokyklos), mokinių skaičius ženkliai padidėtų.

1.4. Darbuotojų skaičius ir jo dermė su galiojančiais teisės aktais, kaita per ataskaitinį laikotarpį (administracija, pedagoginiai ir kiti darbuotojai).

Vadovaujantis Šiaulių rajono savivaldybės tarybos 2018 m. spalio 9 d. sprendimu Nr. T-298 „Dėl Šiaulių rajono savivaldybės švietimo įstaigų ir Šiaulių rajono savivaldybės švietimo paslaugų centro didžiausio leistino pareigybių skaičiaus nustatymo“ didžiausias leistinas pareigybių skaičius – 33, įstaigoje pareigybių – 30.

Vadovaujantis Šiaulių rajono savivaldybės tarybos 2015 m. spalio 29 d. sprendimu Nr. T-274 „Dėl Šiaulių rajono savivaldybės švietimo įstaigų darbuotojų etatų ir ugdymo aplinkos finansavimo normatyvų patvirtinimo“ maksimalus etatų skaičius pagal normatyvus – 16,63, panaudota – 12,2 etato.

Administraciją sudaro 2 darbuotojai – direktorius (1etatas) ir direktoriaus pavaduotojas ūkio reikalams (nuo 2018-09-01 savo noru pareigų atsisakius pavaduotojui ūkio reikalams šis etatas sumažintas iki 0,5 etato).

Mokykloje dirba 15 mokytojų, kurių darbo krūvis – nuo 0,07 iki 0,87 etato.1–8 klasėms skirta 6,56 mokytojų etato, panaudota 6,29 etato. Taip pat dirba 2 ikimokyklinio ugdymo auklėtojai (1,63 etato pilnai apmokamo iš mokymo lėšų), priešmokyklinio ugdymo pedagogas (0,65 etato), bibliotekininkas (0,5 etato). Nuo 2018-09-01 panaikinta logopedo-specialiojo pedagogo 0,5 etato, šias paslaugas teikia atvykstantis Šiaulių rajono švietimo pagalbos tarnybos specialistas. Iš viso mokykloje dirba 17 pedagoginių darbuotojų.

Mokykloje dirba 14 darbuotojų, apmokamų iš Šiaulių rajono savivaldybės biudžeto lėšų. Darbuotojų kaita nebuvo didelė – iš darbo savo noru išėjus logopedui-specialiajam pedagogui 0,5 etato panaikinta, o pavaduotojo ūkio reikalams etatas sumažintas iki 0,5 etato. Iš sutaupytų lėšų įsteigtas naujas neformaliojo švietimo mokytojo etatas meniniam ugdymui ikimokyklinio ugdymo ir mišrioje ikimokyklinio-priešmokyklinio ugdymo grupėse (0,2 etato).

1.5. Pedagogų išsilavinimas ir kvalifikacija, kvalifikacinių reikalavimų atitikimas:

Visi mokytojai yra įgiję aukštąjį universitetinį išsilavinimą ir turi pedagogo kvalifikaciją. 2 mokytojai yra įgiję magistro laipsnį, 2 studijuoja antrą specialybę, 1 mokosi magistrantūroje, 8 mokytojai yra baigę dvi specialybes. Mokytojams keliamus kvalifikacinius reikalavimus atitinka visi mokytojai, tik dėl mažo pamokų skaičiaus kitų tiksliųjų mokslų specialistai dėsto fizikos ir chemijos dalykus.

Mokytojams suteiktos kvalifikacinės kategorijos: mokykloje dirba 12 mokytojų metodininkų, 3 vyresnieji mokytojai, 2 mokytojai, neatestuotų mokytojų nėra.

1.6. Papildoma informacija:

Mokykla sėkmingai įgyvendino mokytojų etatinį darbo apmokėjimą. Formuojant klasių komplektus siekiama optimaliai panaudoti skiriamas lėšas, jungiamos klasės ir atskirų dalykų pamokos.

**2. Įstaigos veikla.**

2.1. įstaigos metinio veiklos plano tikslai ir uždaviniai, jų įgyvendinimo rezultatai.

1. Tikslas. Tobulinant pamokos vadybą ir individualios pažangos stebėseną siekti kokybiško mokinių ugdymo.

Siekiant tikslo buvo sistemingai planuojamas, analizuojamas ir vertinamas mokytojų profesinis tobulėjimas. Įgyvendintas „Mokytojų profesinio tobulėjimo ir kvalifikacijos kėlimo planas 2016–2018 metams“ bei „Mokytojų kolegialaus mokymosi ir profesinio tobulėjimo planas 2018 metams“. Mokytojams organizuoti 5 kvalifikacijos tobulinimo seminarai, 12 mokytojų skleidė gerąją darbo patirtį rajone, mokykloje organizuoti 2 seminarai rajono mokytojams ir 3 renginiai rajono ir šalies mokiniams (Jurginės, „Sukas sukas malūnėlis“, „Muzikinė dėžutė“). Pamokos vadyba tobulinta bendradarbiaujant su Gilvyčių mokykla ir Verbūnų mokykla-daugiafunkciu centru – vyko atvirų pamokų stebėjimas, aptarimas, organizuotos bendros metodinės dienos. Mokykloje efektyviai veikė savitarpio pagalbos modelis „Kolega kolegai“. Mokytojai stebėjo ir tarpusavyje aptarė 16 pamokų. Pravestos 9 atviros pamokos. Kas antrą pirmadienį organizuotos metodinės dienos, kurių metu mokytojai planavo veiklas, analizavo dokumentus, dalijosi patirtimi. 100% mokytojų kėlė kvalifikaciją seminaruose (vidutiniškai 6,3 dienas per metus).

Gerinant ugdymo(si) kokybę 5–8 klasių mokiniai planavo ilgalaikę asmeninę pažangą ir ją analizavo su mokytojais, klasės vadovu, tėvais ir mokyklos direktore. Patobulintas mokinio Individualios mokymosi pažangos stebėjimo lapas. Už asmeninę pažangą mokiniai skatinti padėkomis ir asmeninėmis dovanėlėmis. Sunkumų turintiems mokiniams pagal sudarytą grafiką organizuotos įvairių dalykų konsultacijos, jiems paskirti mentoriai. Siekiant įtraukti tėvus į pagalbos mokiniui teikimą, nesėkmių priežastys buvoanalizuojamos trišalių susitikimų metu su mokiniu, jo tėvais, direktore, mokytojais. Trišaliai susitikimai organizuoti su 11 mokinių šeimomis, pravesta 19 pokalbių, kurių metu tartasi dėl mokinių pasiekimų gerinimo galimybių. Pokalbiai pas direktorę su kiekvienu 5–8 klasės mokiniu vyko 2 kartus per trimestrą aptariant tarpinius rezultatus. Konsultacijos organizuotos ir mokymosi pasiekimus norintiems pagerinti mokiniams.

Individuali mokinių pažanga stebėta pamokose, aptarta mokytojų taryboje, metodinėje taryboje, per metodines dienas. Atliktas ilgalaikio mokinių individualios pažangos stebėjimo tyrimas, analizė pristatyta mokytojų tarybos posėdyje. Tėvų dienų ir visuotinių tėvų susirinkimų metu analizuotos dažniausios mokymosi sunkumų priežastys, aptartos pagalbos teikimo mokiniams galimybės.

2. Tikslas. Plėtoti realiu pasaulio pažinimu pagrįstą ugdymą(si) organizuojant mokymąsi virtualioje erdvėje ir už mokyklos ribų.

Siekta kryptingo ir reguliaraus mokyklos erdvių, seniūnijos teritorijos, kitų aplinkų naudojimo ugdymui. Plėtojant realiu pasaulio pažinimu pagrįstą ugdymą(si) ir organizuojant mokymąsi už mokyklos ribų Europos Sąjungos struktūrinių fondų lėšomis sėkmingai įgyvendintas projektas „Neformaliojo vaikų švietimo paslaugų plėtra“, kurio metu mokiniai dalyvavo 6 edukacinėse išvykose į Vilnių, Kauną, Ignaliną, Klaipėdą. Nuolatine praktika tapo pamokos ne mokykloje. Įvykdytas 2018 m. edukacinių išvykų ir pažintinių dienų planas „Mokykla be sienų“, organizuota 16 išvykų ir pamokų netradicinėse erdvėse (Papilėje, Plungėje, Kelmėje, Kražiuose, Kivyliuose, Dirvonėnuose, Kuršėnuose).

Skatinant platesnį informacinių technologijų panaudojimą, 2018 m. mokykla prisijungė prie eTest.lt sistemos.` Mokytojai testų užduotis naudojo įvairių dalykų pamokose. Mokykla prisijungė prie „Vyturio“ leidyklos elektroninės bibliotekos. Mokytojai porose stebėjo, kaip kolegos pamokose naudoja informacines technologijas, patirtis aptarta metodinės tarybos posėdyje. Buvo stebėtos ir aptartos 8 įvairių dalykų pamokos. Įgyvendintas ilgalaikis integruotas projektas netradicinėse ir virtualiose erdvėse „Saulės motyvas žmogaus ir gamtos būtyje“.

3. Tikslas. Siekti tapti kultūros, edukacijos ir užimtumo visoms Raudėnų bendruomenės amžiaus grupėms traukos centru.

Organizuojant vaikų, mokinių, jaunimo ir suaugusiųjų laisvalaikio užimtumą įgyvendinta „Kultūrinio, etnokultūrinio, sportinio ir ekologinio ugdymo programa“. Mokytojų iniciatyva Lietuvos valstybės atkūrimo šimtmečiui skirtas dešimtadienis, kurio metu organizuota 30 integruotų pamokų, veiklų ir renginių. Organizuoti bendri renginiai su Šiaulių rajono savivaldybės kultūros centro Raudėnų filialu, Šiaulių rajono savivaldybės viešosios bibliotekos Raudėnų biblioteka: Lietuvos Laisvės gynėjų dienos paminėjimas „Atmintis gyva, nes liudija“, Užgavėnių projektas „Užgavėnių šėliojimai“, projektas Lietuvos Nepriklausomybės atkūrimo dienos paminėjimui „Čia mano Lietuva“, tradicinis bėgimas Raudėnų gatvėmis, skirtas Kovo 11-ajai, dailės parodos ir kita. Miestelio bibliotekoje organizuoti renginiai, skirti Šiaurės šalių bibliotekų savaitei, vyko viktorina apie Lietuvą, organizuotos mokinių darbų parodos. Skatinamas aktyvus mokinių, tėvų ir kaimo bendruomenės narių dalyvavimas sportinėje bei sveikatinančioje veikloje. Mokyklos šeimų sporto šventėje „Mama, tėtis ir aš“ dalyvavo 18 šeimų. Šv. Baltramiejaus atlaidų metu organizuotas sporto turnyras. Mokiniai ir jaunimas dalyvavo sportinėse veiklose, vakarais treniravosi mokyklos sporto salėje.

Mokyklos muziejuje buvo vykdomos edukacinės veiklos, muziejų papildė nauji eksponatai. Muziejų lankė atvykę svečiai, čia vyko integruotos, atviros pamokos. Planuojama įrengti antrą ekspozicijų salę.

Mokykloje įgyvendinti projektai sveikos gyvensenos temomis: „Sveikatiada“, „Sveikata iš mano daržo“, „Sveikuolių sveikuoliai“, „Košės diena“, reguliariai vyko užsiėmimai su mokiniais sveikos gyvensenos, ligų profilaktikos temomis. Į formalųjį ir neformalųjį ugdymą integruota ekologinė veikla. Dalyvauta ekologinio ugdymo projektuose „Žemės diena“, „Pasaulinė gyvūnijos diena“, akcijoje „Darom“.

 Organizuotas mokinių užimtumas po pamokų – mokyklos bibliotekoje veikė meninės raiškos studija V.E.I.K., kvietė sporto, dailės, etnokultūros, muzikos ir kiti būreliai. Mokykloje įsikūrė Vaikų dienos centras „Drauge linksmiau“, kurį lankė 25 vaikai. Neformaliojo švietimo veikloje nuolat dalyvavo 85 % mokinių. Neformaliojo ugdymo veiklos vykdytos netradicinėse edukacinėse aplinkose (muziejuje, bibliotekose, bažnyčioje, kultūros centre, lankytinose vietose ir kitur). Prieš didžiąsias šventes organizuotos parodos, užsiėmimai, pasibuvimai, vakaronės, kalendorinės edukacinės popietės. Puoselėjant etnokultūrą organizuotas tradicinis respublikinis projektas „Mokausi ne mokykloje. Jurginės Raudėnuose“. Jame dalyvavo respublikos švietimo, kultūros ir kitų institucijų darbuotojai, bendruomenių nariai. Folkloro ansamblis „Gerviki“ garsina mokyklą, pristato savo krašto papročius ir tradicijas įvairiose Lietuvos vietovėse. Ansamblis dalyvavo 18 koncertinių išvykų, Lietuvos šimtmečio Dainų šventėje „Vardan tos...“ bei Regioninėje dainų ir šokių šventėje. Jau tradiciniu tapo etnokultūrinis renginys rajono pradinukams „Sukas sukas malūnėlis“. Mokyklos atstovai dalyvavo rajono ir šalies konkurse „Patrepsynė“.

Išnaudojamos teikiamos galimybės ir siūlomos paslaugos bendradarbiaujant su Kuršėnų meno mokykla, Šiaulių ir Telšių muziejais, Kuršėnų kūrybos namais, Šiaulių rajono savivaldybės etninės kultūros ir tradicinių amatų centru. Palaikomi nuolatiniai ryšiai su socialiniais partneriais – Raudėnų seniūnija, Šiaulių rajono savivaldybės viešosiosbibliotekosRaudėnų biblioteka, Šiaulių rajono savivaldybės kultūros centro Raudėnų filialu, Šiaulių r. Gilvyčių mokykla, Akmenės rajono Dabikinės Vladimiro Zubovo mokykla, Šiaulių rajono savivaldybės visuomenės sveikatos biuru, Šiaulių rajono švietimo pagalbos tarnyba.

Raudėnų bendruomenės nariams organizuotos paskaitos sveikatos gerinimo klausimais, ekskursija į Šiaulių universiteto botanikos sodą, kur apžiūrėta ekspozicija ir išklausyta paskaita apie aplinkos tvarkymą. Įsijungta į Suaugusiųjų švietimo savaitę. Organizuojant suaugusiųjų švietimą bendradarbiaujama su Šiaulių rajono savivaldybės visuomenės sveikatos biuru.

4. Tikslas. Užtikrinti pagrindinio ugdymo programos įgyvendinimą.

Atsižvelgiant į Bendruosius ugdymo planus sėkmingai įgyvendinta pagrindinio ugdymo programa.

5. Tikslas. Vykdyti prevencines programas.

Užtikrintas mokinių dalyvavimas prevencinėse programose. Mokykla dalyvauja prevencinėse programose: tarptautinėse programose „Zipio draugai“, „Obuolio draugai“, Alkoholio, tabako ir kitų psichiką veikiančių medžiagų vartojimo prevencijos programoje, Rengimo šeimai ir lytiškumo ugdymo programoje.

2.2. Mokinių pasiekimai ir pažanga.

2.2.1. Pagrindinio ugdymo pasiekimų patikrinimo rezultatai:

|  |  |  |  |
| --- | --- | --- | --- |
|  |  | Matematika | Lietuvių kalba |
| PUPP įvertinimo balais vidurkis | Mokykloje | 5.5 | 6.3 |
| Šalyje | 5.0 | 6.4 |
| Vidutinė surinktų PUPP taškų dalis (proc.) | Mokykloje | 47.1 % | 54,8 % |
| Šalyje | 42.6 % | 56,8 % |

Nacionalinio egzaminų centro parengtoje diagramoje apie vidutiniškai surinktus Pagrindinio ugdymo pasiekimų patikrinimo taškus mokykla pateko tarp aukštus matematikos pasiekimus ir žemus lietuvių kalbos pasiekimus turinčių mokyklų.

2.2.2.Užsienio kalbų (anglų, rusų) pasiekimų lygio 10 klasėje nustatymo rezultatai:

|  |  |  |  |
| --- | --- | --- | --- |
| Dalykas | Dalyvavo | Pasiekė nurodytą lygį | Palyginimas su šalies rezultatais |
| Anglų k. | 4 (100 %) | B1lygis – 4 (100 %) | Viršytas šalies vidurkis |
| Rusų k. | 4 (100 %) | A2 lygis – 3(75 %) | Viršytas šalies vidurkis |

2.2.3. Nacionalinio mokinių pasiekimų patikrinimo rezultatai:

2 klasės mokinių pasiekimai pagal dalykų surinktų taškų dalį (išskyrus skaitymą) yra žemesni už skirtingų vietovių ir mokyklų tipų pasiekimus. Vidutiniškai daugiausia taškų surinkta iš skaitymo (72 %), o mažiausia iš rašymo (44,5 %).

4 klasės mokinių pasiskirstymas pagal pasiekimų lygius:

|  |  |
| --- | --- |
| Dalykas | Pasiektas lygis procentais |
| Nepasiektas | Patenkinamas | Pagrindinis | Aukštesnysis |
| Matematika |  |  | 100 % |  |
| Skaitymas |  | 100 % |  |  |
| Rašymas |  |  | 100 % |  |
| Pasaulio pažinimas |  |  | 100 % |  |

Patikrinime dalyvavo 1 mokinys. Jo pasiekimai iš visų dalykų, išskyrus skaitymą, lenkė šalies vidurkį bei skirtingų vietovių ir mokyklų tipų pasiekimus.

6 klasės mokinių pasiskirstymas pagal pasiekimų lygius:

|  |  |
| --- | --- |
| Dalykas  | Pasiektas lygis procentais |
| Nepasiektas | Patenkinamas | Pagrindinis | Aukštesnysis |
| Matematika | 20 % | 40 % | 20 % | 20 % |
| Skaitymas | 0 | 40 % | 20 % | 20 % |
| Rašymas | 40 % | 60 % | 0 | 0 |

6 klasės mokiniai, atlikdami užduotis, daugiausiai taškų surinko iš skaitymo (50 %), tai atitiko šalies vidurkį. Matematikos (36,6 %) ir rašymo (37 %) vidutiniškai surinktų taškų vidurkis buvo žemesnis už skirtingų vietovių ir mokyklų tipo pasiekimus.

8 klasės mokinių pasiskirstymas pagal pasiekimų lygius:

|  |  |
| --- | --- |
| Dalykas | Pasiektas lygis procentais |
| Nepasiektas | Patenkinamas | Pagrindinis | Aukštesnysis |
| Matematika | 50 % | 0 | 50 % | 0 |
| Skaitymas | 0 | 50 % | 50 % | 0 |
| Rašymas | 50 % | 50 % | 0 | 0 |
| Gamtos mokslai | 0 | 0 | 50 % | 50 % |
| Socialiniai mokslai | 0 | 0 | 50 % | 50 % |

8 klasės mokiniai, atlikdami užduotis, daugiausiai taškų surinko iš socialinių mokslų (66,3 %), gamtos mokslų (64,1 %), skaitymo (64,5 %) ir viršijo šalies vidurkį. Matematikos (42,2 %) ir rašymo (55,0 %) rezultatai buvo žemesni už šalies vidurkį.

2.2.4. 2017–2018 m. m. mokymosi pasiekimai:

1–4 klasė. Pažangumas – 96,43 %.

|  |
| --- |
| 1–4 klasių mokinių pasiekimų lygiai (skaičius ir proc.) |
| Nepasiektas patenkinamas | Patenkinamas | Pagrindinis | Aukštesnysis |
| 1 (7.25 %) | 7 (43,75 %) | 5 (31,25 %) | 3 (18,75 %) |

5–10 klasė. Pažangumas – 90 %.

|  |
| --- |
| 5–10 klasių mokinių pasiekimų lygiai (skaičius ir proc.) |
| Nepasiektas patenkinamas | Patenkinamas | Pagrindinis | Aukštesnysis |
| 1 (4,76 %) | 14 (66,67 %) | 6 (28,57 %) | 0 |

Pradinio ir pagrindinio ugdymo programas baigė 100 % 4 ir 10 klasių mokinių. Visi 1–3 klasių mokiniai perkelti į aukštesnę klasę, vienas jų – su nepatenkinamu vieno dalyko įvertinimu. Vienas 6 klasės mokinys paliktas kartoti kurso, visi kiti 5–9 klasių mokiniai padarę pažangą perkelti į aukštesnę klasę.

Atnaujinta individualios mokinių pažangos stebėjimo sistema. Mokiniai trimestrų pradžioje su dalykų mokytojais aptarė numatomus pasiekimus, juos fiksavo individualios mokinio pažangos stebėjimo aplankuose. Paskutinę trimestro pamoką aptarė rezultatus ir užsibrėžė tikslus ateičiai. Mokiniai, padarę pažangą, buvo apdovanojami mokslo metų baigimo šventėje.

Per 2017–2018 m. m. ugdymo(si) rezultatus pagerino 72,4 % 5–10 klasių mokinių.

2.2.6. Kiti pasiekimai:

Mokomųjų dalykų olimpiadose ir konkursuose laimėta 10 prizinių vietų:

Šiaulių rajono 7-ojoje geografijos olimpiadoje „Mano gaublys“ – dvi 1, 2 ir 3 vietos;

Šiaulių rajono 5–8 klasių mokinių istorijos olimpiadoje – 2 vieta;

Šiaurės Lietuvos 5–8 klasių mokinių integruotų gamtos mokslų ir biologijos olimpiados rajoniniame etape – 3 vieta;

5–8 klasių mokinių matematikos rajoninėje olimpiadoje – 2 vieta;

51-osios Lietuvos mokinių biologijos olimpiados rajoniniame etape – dvi 3 vietos;

24-osios Lietuvos mokinių dailės olimpiados (8–12 kl.) rajoniniame etape –3 vieta.

Mokykla apdovanota Padėka už aktyvų mokinių dalyvavimą respublikiniame edukaciniame konkurse „Olympis 2018“ (82 diplomai, 50 padėkų, dalyvavo 28 mokiniai).

4 mokiniai skaitė pranešimus šalies ir rajono konferencijose.

Šalies ir rajono piešinių ir meninių darbų konkursuose laimėtos 7 prizinės vietos:

Šiaulių profesinio rengimo centro konkurse „Mano svajonių profesija“ amžiaus grupėje – 1 vieta;

Šiaulių universiteto organizuotame piešinių konkurse „Sukurk savo aplinką pats“ – laureato diplomas;

istorijos ir kultūros žurnalo „Padubysio kronikos“ nuotraukų konkurse „Gamtos dovanos“ – laureato diplomas;

šalies mokinių piešinių konkurse „Lietuvos kunigaikščiai“ – laureato diplomas;

respublikiniame mokinių kūrybinių darbų parodoje-konkurse „40 paukščių belaukiant“ – laureato diplomas;

šalies mokinių piešinių konkurse „Aš piešiu Lietuvą“ 5–10 klasių tarpe –2 vieta;

Šiaulių r. meninių darbų konkurse „Šrifto magija“ – paskatinamoji nominacija.

Šalies mokinių folklorinių šokių varžytuvėse „Patrepsynė – 2018 “ 1 pora tapo Šiaulių rajono atrankinio turo nugalėtojais.

Mokyklos 1–4 klasių mokinių tautinių šokių kolektyvas ir folkloro ansamblis „Gerviki“ dalyvavo regioninėje dainų ir šokių šventėje „Vardan tos...“

Įvairiose rajono sporto varžybose iškovotos 3 prizinės vietos (futbolas, lengvoji atletika).

2.3. Ugdymo(si) galimybių ir sąlygų sudarymas.

Mokykloje užtikrinamos higienos normos, sveika, saugi, estetiška mokymosi ir darbo aplinka.

Ugdymo plano įgyvendinimas:

Įgyvendindama Pradinio ir pagrindinio ugdymo programų ugdymo planus mokykla kasdienio ugdymo procesą organizuoja grupinio mokymo forma. Sėkmingai įgyvendinti 2017–2018 m. m. 1–4 klasių ir 5–10 klasių mokyklos pradinio ir pagrindinio ugdymo programų planai. Išnaudotos ugdymo planų teikiamos galimybės pagal turimas mokinio krepšelio / mokymosi lėšas. Mokyklos nuožiūra panaudotos 3 valandos – mokymosi pagalbai teikti. Siekiant pagerinti mokymosi rezultatus, aptarus poreikį su mokiniu ir jo tėvais, organizuotos ilgalaikės (2–3 mėnesių trukmės) 7 dalykų konsultacijos mokiniams. Konsultuoti tiek mokymosi sunkumų turintys, tiek norintys pagerinti mokymosi rezultatus mokiniai. Konsultuojamų mokinių sąrašas keitėsi priklausomai nuo poreikio.

Specialioji pedagoginė pagalba:

organizuojamas mokinių, turinčių specialiųjų ugdymosi poreikių, ugdymas. 2018-09-01 mokykloje mokėsi 21 specialiųjų ugdymosi poreikių turintis mokinys (tame tarpe 2 mokiniai su dideliais, 3 – su vidutiniais specialiaisiais poreikiais). 18 mokinių buvo teikiama logopedo pagalba. Pagalbą jiems teikė Šiaulių rajono švietimo pagalbos tarnybos logopedas-specialusis pedagogas (po 0,25 etato).

Mokykloje dirbo visuomenės sveikatos priežiūros specialistas.

Aprūpinimas vadovėliais, mokymo priemonėmis ir grožine literatūra:

mokiniai aprūpinti visais reikalingais vadovėliais. Pradinio ugdymo klasėms atnaujinti vadovėliai iš serijos „Šok“ (nupirkti vadovėliai „Gilė“, „Riešutas“ ir „Pupa“). Papildytas anglų kalbos, geografijos vadovėlių asortimentas, skirtas pagrindinio ugdymo klasėms. Specialiųjų ugdymosi poreikių mokiniams nupirkti matematikos užduočių vadovėliai. Priešmokyklinio ugdymo grupės ugdytiniams nupirktas „Mažasis elementorius“. Vadovėliams atnaujinti išleista 1067,15 Eur. Iš labdaros ir paramos fondo „Švieskime vaikus“ gauta grožinės literatūros vaikams už 27,08 Eur. Įsigyta mokymo priemonių už 480 Eur.

Neformalusis švietimas:

neformaliajam švietimui panaudota 64,3 % galimų neformaliojo švietimo valandų. Tai sudarė 9 valandas, skirtas etnokultūrai, sportui, muzikai, šokiams ir kitoms veikloms. Neformaliojo švietimo užsiėmimus lankė 85 % mokinių. Užtikrinant popamokinį mokinių užimtumą iki 16 val. mokykloje veikė meninės raiškos studija V.E.I.K.

2–4 metų vaikams sudarytos sąlygos lankyti 10,5 val. trukmės ikimokyklinio ugdymo grupę, o 5–6 metų vaikams – mišrią ikimokyklinio–priešmokyklinio ugdymo grupę. Ta galimybe pasinaudojo 21 šeima, abi grupes lankė 23 vaikai. Šiose grupėse meninės raiškos užsiėmimus organizavo neformaliojo švietimo meninio ugdymo mokytojas (0,2 etato).

Edukacinių erdvių turtinimas ir remontas:

Įsigytas 1 stacionarus kompiuteris. Savivaldybės lėšomis įrengta uždara lauko žaidimų aikštelė ikimokyklinio ir priešmokyklinio amžiaus ugdytiniams. Ikimokyklinio ugdymo grupei nupirkta žaislų ir edukacinių priemonių už 215 Eur. Biblioteka perkelta į naujas patalpas, kurios buvo suremontuotos ir išdažytos. Buvusiose bibliotekos patalpose įrengtas vaikų laisvalaikio ir neformaliojo švietimo užsiėmimų kambarys. Taip pat ten įsikūrė Vaikų dienos centras „Drauge linksmiau“. Įrengtas poilsio kambarys mokiniams. Vakarais mokyklos sporto salėje sudaromos sąlygos sportuoti mokiniams, tėvams, kaimo gyventojams, jaunimui.

Mokinių maitinimas:

Karštu maistu buvo maitinami 83 % mokinių ir priešmokyklinės grupės ugdytinių, iš jų 24 (45,27 %) mokiniai nemokamai ir 20 (37,73 %) mokinių, perkančių už tėvų lėšas. Maistas tiekiamas termosuose iš Kuršėnų Pavenčių mokyklos-daugiafunkcio centro valgyklos. Mokykla dalyvauja Vaisių vartojimo skatinimo vaikų ugdymo įstaigose ir ,,Pieno vaikams“ programose, todėl ikimokyklinio, priešmokyklinio amžiaus ugdytiniams ir pradinių klasių mokiniams buvo nemokamai tiekiami vaisiai ir pieno produktai.

Mokinių pavėžėjimas:

Geltonuoju mokykliniu autobusu į mokyklą ir iš jos buvo pavežama 19 mokinių ir priešmokyklinės ugdymo grupės ugdytinių. Į pavėžėjimo maršrutą papildomai įtrauktas Dirvonėnų kaimas.

2.4. Veiklos įsivertinimas, pažangos ataskaitos:

Mokyklos įsivertinimas atliktas pagal Mokyklos, įgyvendinančios bendrojo ugdymo programas, veiklos kokybės įsivertinimo metodiką, naudoti IQES online.lt instrumentai. Tyrinėta:

1.1.1. Asmenybės tapsmas.

1.2.1. Mokinio pasiekimai ir pažanga.

2.3.1. Mokymasis.

Sėkmės veiksniais pasirinkti privalumui ir trūkumai:

|  |  |  |
| --- | --- | --- |
| **Privalumai** | **Trūkumai** | **Prioritetai** |
| 1.1.1.Asmenybės tapsmas. Visi mokiniai žino savo gabumus ir polinkius. 95 % supranta mokymosi vertę, geba kelti mokymosi tikslus. 70 % turi viziją apie tolesnio gyvenimo planavimą, būsimą profesiją. 95 % noriai dalyvauja mokyklos gyvenime. | 2.3.1. Mokymasis.Trečdalis mokinių nemoka dirbti grupėse, darbas bendradarbiaujant jiems neįdomus. 30 % mokytojų nepakankamai taiko mokymąsi bendradarbiaujant. Dauguma mokinių retai padeda vieni kitiems mokantis. Jie retai diskutuoja, viešai išsako savo mintis. | 2.3.1. Mokymasis.Siekiant nuolatinės ugdymo(si) pažangos mokiniai bus motyvuojami mokytis bendradarbiaujant, skatinami pasitikėti savo jėgomis, teikti pagalbą draugui, bus ugdoma mokinių mokėjimo mokytis kompetencija, mokytojai patobulins pamokos vadybos kompetenciją. |

2018 metais tobulintas rodiklis 3.2.1. Mokymasis ne mokykloje. Patobulinus rodiklį ugdymo(si) aplinka tapo atviresnė ir funkcionalesnė. Įrengtos 2 erdvės poilsiui ir savarankiškai mokinių veiklai. Pasikeitė mokytojų požiūris į klasikinę pamoką – 50 % pamokų turi šiuolaikinės pamokos bruožų. Bent kartą per mėnesį mokiniams organizuojamos edukacinės išvykos, dalis pamokų vyksta netradicinėse erdvėse, mokymas(is) paremiamas tiriamąja kūrybine veikla. Mokiniai džiaugiasi įdomesnėmis pamokomis. Mokydamiesi ne mokykloje mokiniai įgijo įvairesnės patirties. Mokymąsi jie siejo su pomėgiais, būsima profesija, plėtė akiratį, pagilino dalykines, bendrakultūrines kompetencijas. Įvairios aplinkos panaudotos tyrinėjimui, teorijos pritaikymui praktikoje, todėl pagerėjo mokinių mokymosi motyvacija. 90 % mokinių jaučiasi atsakingi už mokymąsi.

Nacionalinei mokyklų vertinimo agentūrai mokykla pildė įsivertinimo ir pažangos anketą apie 2018 m. pasiekimus. Mokyklos bendruomenė teigiamai įvertino mokyklos veiklą. Mokiniai džiaugiasi, kad yra skatinami bendradarbiauti, padėti vieni kitiems, kad su jais aptariamos mokymosi sėkmės. Jie puikiai supranta mokymosi svarbą, aukštai vertina tai, kad mokytojai padeda mokiniams pažinti jų gabumus ir polinkius. Tėvai akcentavo, kad jie yra įtraukiami į vaiko mokymosi sėkmių aptarimą, kad mokykloje atsižvelgiama į vaiko savitumą jį mokant ir ugdant, kad mokykla skatina mokinius būti aktyviais mokyklos gyvenimo kūrėjais, čia organizuojama veikla yra įdomi ir prasminga, mokytojai padeda vaikams suprasti mokymosi svarbą gyvenime.

2.5. Papildoma informacija:

Sėkmingai įgyvendintas 2016–2018 metų Strateginis veiklos planas, įvykdyta 85 % plane numatytų veiklų ir priemonių. Sutelktomis mokyklos bendruomenės pastangomis parengtas 2019–2021 metų Strateginis veiklos planas.

Trečius metus mokykla apdovanota už aktyvų dalyvavimą Švietimo ir mokslo ministerijos akcijoje „Atverk duris vasarai“. 1 mokytojas buvo pakviestas į apdovanojimo ceremoniją Helsinkyje. Už aktyvų ilgalaikį dalyvavimą akcijoje mokyklos bendruomenė apdovanota Šiaulių rajono savivaldybės mero Padėkos raštu.

Didžiausia problema – nebaigta mokyklos-daugiafunkcio centro pastato statyba. Užbaigus statybas būtų įrengta valgykla. Šiuo metu nėra sąlygų vietoje gaminti maistą, jis yra vežiojamas iš Kuršėnų Pavenčių mokyklos-daugiafunkcio centro. Įrengus patalpas ir atkėlus į mokyklą Šiaulių r. kultūros centro Raudėnų filialą, ambulatoriją, biblioteką, seniūniją, būtų optimaliai panaudotas pastatas, sudarytos daug geresnės sąlygos vietos gyventojų poreikių tenkinimui, užimtumui, kultūrinei veiklai, renginiams, suaugusiųjų švietimui organizuoti.

**3.** **Lėšų naudojimas.**

|  |  |  |
| --- | --- | --- |
| 3.1 | Metai | Savivaldybės biudžeto lėšos Eur |
| Iš viso lėšų | Iš jų darbo užmokesčiui | % | Papildomos lėšos | Iš jų darbo užmokesčiui | % |
| 2018 | 117899 | 70072 | 59 % | 9570 | 6600 | 69 % |
| 2019 | 126507 | 96525 | 76 % |  |  |  |
|  | Mokinio krepšelio / mokymo lėšos Eur |
| 2018 | 108125 | 80943 | 75 % | 48035 | 36814 | 77 % |
| 2019 | 148930 | 144217 | 97 % |  |  |  |
| 3.2. | Pajamos už teikiamas paslaugas (tėvų įnašai, valgyklos pajamos) | 7074,20 Eur |
| 3.3. | Pajamos už patalpų nuomą | 0.00 Eur |
| 3.4. | Kitos gaunamos lėšos (2 % gyventojų pajamų mokestis) | 312,26 Eur |
| 3.5. | Įsiskolinimai 2019-01-01 | 2.00 Eur |

3.6.Papildoma informacija.

Materialiniai ir finansiniai ištekliai valdomi vadovaujantis mokyklos veiklą reglamentuojančiais dokumentais. Tikslingai panaudotos savivaldybės biudžeto, mokinio krepšelio ir mokymosi lėšos. Mokykla užtikrino skaidrų finansų panaudojimą, finansinę atskaitomybę.

**4. Direktoriaus indėlis, įgyvendinant ir tobulinant įstaigos veiklą.**

Vadovavau sėkmingam įstaigos 2016–2018 metų strateginio veiklos plano įgyvendinimui, sutelkiau mokyklos bendruomenę 2019–2021 metų strateginio plano rengimui. Vadovavau 2018 metų plano rengimui ir įgyvendinimui, inicijavau tarpinių rezultatų analizę ir planų koregavimą.

Telkiu mokyklos darbuotojus bendrų tikslų įgyvendinimui. Skatinu visų mokyklos darbuotojų profesinį tobulėjimą ir kompetencijų ugdymą.

Sėkmingai įgyvendinau etatinį mokytojų darbo apmokėjimą.

Siekdama racionalaus savivaldybės biudžeto ir mokymosi lėšų panaudojimo, dėl galimo labai mažo mokinių skaičiaus inicijavau 9 –10 klasių uždarymą.

Sumažėjus mokytojų atlyginimams dėl sumažėjusių krūvių, mokytojams pasiūliau kitus darbus – 3 mokytojos papildomose pareigose pradėjo dirbti ikimokyklinio ugdymo grupėje, 2 mokytojos įsidarbino Vaikų dienos centre.

Inicijavau atvirų durų dienos organizavimą mokykloje, po kurios 7 Dirvonėnų kaimo vaikai pasirinko mokytis mūsų mokykloje. Siekiau, kad būtų išplėstos mokyklos mikrorajono ribos įtraukiant Dirvonėnų kaimą.

Organizavau mokytojų kolegialų mokymąsi – kas antrą pirmadienį vyksta metodinės dienos. Mokytojai nuolat bendradarbiauja vesdami atviras pamokas, integruodami veiklas. Planingai, atsižvelgdami į išsikeltus uždavinius, organizuojame mokymus ir seminarus.

Skatinu lyderystę mokykloje, įtraukiu mokytojus į įvairią metodinę, visuomeninę veiklą, skatinu jų atsakomybę organizuojant renginius ir projektus.

Inicijavau reguliarų individualios mokinio pažangos aptarimą su jo tėvais ir mokytojais. Po keletą kartų buvo susitikta su visų mokinių, turinčių mokymosi problemų, tėvais, aptartos mokymosi pagalbos teikimo galimybės. Tai įtakojo konkrečių mokinių mokymosi rezultatų gerėjimą.

Plėtoju ryšius su kitomis institucijomis – seniūnija, kaimo bendruomene, Raudėnų biblioteka, Šiaulių rajono kultūros centro Raudėnų filialu.

Inicijavau Europos Sąjungos struktūrinių fondų projekto „Neformaliojo vaikų švietimo paslaugų plėtra“ įgyvendinimą.

Skatinau mokyklos dalyvavimą Švietimo ir mokslo ministerijos akcijoje „Atverk duris vasarai“.

Inicijavau uždaros lauko žaidimų aikštelės ikimokyklinio ir priešmokyklinio ugdymo grupei įrengimą.

Telkiu mokyklos bendruomenę taupiam ir racionaliam turto valdymui ir priežiūrai. Vykdau reguliarią turto ir lėšų naudojimo kontrolę.

**5. Apibendrinimas.**

Šiaulių r. Raudėnų mokykla-daugiafunkcis centras **–** tai įstaiga, atvira naujovėms, tenkinanti įvairių gebėjimų mokinių poreikius, siekianti kiekvieno vaiko pažangos, puoselėjanti savo kultūrą. Mokyklos filosofija **–** kad kiekvienas patirtų mokymosi sėkmę, dalyvavimo džiaugsmą, jaustųsi vertingas, reikalingas, saugus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_